মরাঠি ঐতিহ্যবাহী নাচ ‘পিঙ্গা’। তাকে সঞ্জয় এমনভাবে দেখিয়েছেন যেন ব্যাপারটা আইটেম ডান্স! সেই গানের দৃশ্যে প্রিয়ঙ্কা চোপড়া এবং দীপিকা পাড়ুকোন যে পোশাক পরেছেন, তা-ও অশালীন! পেশোয়া বাজিরাওয়ের এক উত্তরসূরি মোহিনী কারকারে প্রথম কথা বলেছিলেন বিষয়টা নিয়ে। এবার সরাসরি মামলা দায়ের করলেন দুর্নীতির বিরুদ্ধে অভিযান চালানো এক বেসরকারি সংস্থার সভাপতি বেমন্ত পাটিল। মামলার শুনানি হবে আজ, বৃহস্পতিবার। পুণের মেট্রোপলিটান ম্যাজিস্ট্রেট এস এস ভুলে’র তত্ত্বাবধানে। পেশোয়া পরিবারের আরেক উত্তরসূরি প্রসাদরাও পেশোয়া’ও তুলেছিলেন অভিযোগ। মহারাষ্ট্রের মুখ্যমন্ত্রী দেবেন্দ্র ফড়ণবীশকে চিঠি লিখে বলেছিলেন, সরকার যেন বিষয়টার প্রতি নজর দেয়। আর সেই অনুযায়ীই নেওয়া হয় পদক্ষেপ। ছবি মুক্তির কথা ১৮ ডিসেম্বর। এবার মামলার চক্করে তাতে আবার বাধা না পড়ে!

হিন্দিতে ‘শেফ’
হলিউড থেকে বলিউড কম ছবি করেনি। এবার সেই তালিকায় যুক্ত হবে জন ফেভরু পরিচালিত ও অভিনীত জনপ্রিয় ছবি ‘শেফ’। যেখানে প্রধান ভূমিকায় অভিনয় করবেন সইফ আলি খান। ২০১৪ সালে মুক্তি পাওয়া মূল ছবির স্বত্ব কিনে নিয়েছে ‘অ্যাবানডেনশিয়া এনটারটেনমেন্ট’, ‘এরস ইন্টারন্যাশনাল’ এবং ‘অ্যালামব্রা এনটারটেনমেন্ট’। ফেভরু’র প্রযোজনা সংস্থা ‘ফেয়ারভিউ এনটারটেনমেন্ট’ থেকেই কেনা হয়েছে স্বত্ব। ফেভরু এই প্রসঙ্গে বলেছেন, ‘‘ভারতে ‘শেফ’এর হিন্দি রিমেক হবে শুনে আমি আপ্লুত! ওদেশে খাবার, সংগীত এবং পরিবার সংক্রান্ত যে সমৃদ্ধ সংস্কৃতি রয়েছে, সেটা ছবির মূলভাবের সঙ্গে দারুণ মিলে যাবে!’’ হলিউ়ডের ‘শেফ’এ ফেভরু ছাড়াও অভিনয় করেছিলেন রবার্ট ডাউনি জুনিয়র, সোফিয়া ভেরগারা, স্কারলেট জোহানসন, ডাস্টিন হফম্যান প্রমুখ। এ ছবিতে অবশ্য এখনও পর্যন্ত সইফকেই কেবল ভাবা হয়েছে। বাকি কোন চরিত্রে কে থাকবেন, সেটা ক্রমশ প্রকাশ্য!
বিগ খান, বিগ বস্‌
শেষমেশ ‘বিগ বস্‌’এর বৈঠকখানায় দেখা যাবে শাহরুখ আর সলমনকে— একসঙ্গে! এখনও পর্যন্ত টেলি-শো’য়ের নির্মাতারা সে রকমই ঠিক করেছেন। রীতিমতো চেষ্টাচরিত্র চলছে শাহরুখের ডেট পাওয়ার। বেশ কিছুদিন আগে দুই খান নিয়ে চর্চা চলাকালীন সলমন খানকে প্রশ্ন করা হয়েছিল, ‘শাহরুখ খানকে কবে ‘বিগ বস্‌’এর মঞ্চে ডাকবেন’? সলমনের জবাব ছিল, ‘‘আমি তো খুবই চাই ও আসুক। তবে ও বোধহয় ভাববে আমি বাজে বকছি! আসলে শাহরুখ যদি ‘বিগ বস্‌’এ সময় বার করে আসে আমি অবশ্যই ওকে ওয়েলকাম জানাব। প্রতিযোগীদের সঙ্গে সময় কাটাতে চাইলেও তাই।’’ এবার তাহলে কি ব্যাপারটা সত্যি হতে চলেছে? অবশ্য না হওয়ার কিছু নেই। দুই খান যেভাবে একে অপরের ছবির প্রচারে নেমে পড়েছেন! মনে নেই, ক’দিন আগেই ‘প্রেম রতন ধন পায়ো’র প্রচারে সলমন, সোনম, স্বরা ভাস্কর এবং নীল নীতিন মুকেশ ‘দিলওয়ালে দুলহনিয়া লে যায়ঙ্গে’র ‘তুঝে দেখা তো ইয়ে’ গানটার সঙ্গে কেমন নাচলেন? শাহরুখও কম যান না! ‘দিলওয়ালে’র গোটা টিমকে নিয়ে ‘প্রেম রতন ধন পায়ো’র তালে তাল মিলিয়েছেন তিনি! এই না হলে ফিল্মি কেরামতি!
ব্লকবাস্টার, মুক্তির আগেই
ছবি মুক্তিও পায়নি। কিন্তু ডিস্ট্রিবিউটরেরা ইতিমধ্যেই বুঝে গিয়েছেন, ‘দিলওয়ালে’ হবে ব্লকবাস্টার হিট! এমনিতে শাহরুখ-কাজল জুটির ম্যাজিক তো অনস্বীকার্য। তার উপর পরিচালক রোহিত শেট্টি যে বাজেটে ছবি করেছেন আর তার জন্য যে ঝাঁ-চকচকে লোকেশন ব্যবহার করেছেন, চক্ষু তো তার চোটে চড়কগাছই! সম্প্রতি ‘রেড চিলিজ এনটারটেনমেন্ট’ এবং ‘রোহিত শেট্টি প্রোডাকশন্‌স’ হায়দরাবাদে ছবির একটি অংশ প্রদর্শনের ব্যবস্থা করে। ডিস্ট্রিবিউটরদের সেখানে আমন্ত্রণ করে দেখানো হয় ছবির এক ঘণ্টার একটি ফুটেজ। সেই ফুটেজ দেখে সকলে একবাক্যে স্বীকার করে নিয়েছেন, এ বছরের সবচেয়ে বড় হিট হবে নাকি ‘দিলওয়ালে’! মুক্তি পেয়েছে ছবির ট্রেলার এবং একটি গানও। ইউটিউবে তার জনপ্রিয়তা তুঙ্গে! তার মধ্যে দেশের বেশির ভাগ জায়গায় ডিস্ট্রিবিউটরেরা ফিল্মের স্বত্ব ইতিমধ্যেই পেয়ে গিয়েছেন। ফলে তাঁদের হাসি বাধ যে ভাঙবে, বলার অপেক্ষা রাখে না!